E Iesu e mar ranga uu teka me mam rena u katuun i tanen me la sei uana i Jerusalem.
Nonei e la hasukusukuia tara man han i Betpats na i Betani ti kaia i rehina u Pokus tara Ruein Olip,
ba nonei e hamam rena a huol a katunun tsitsilo.
Me poeiena i taren,
“Alimiou go la uamula tara han te ka nama ili,
ba pöata tena tuku moa limiou ba limiou tena sabie mou a töa rongki a hitots ti kits kapiin na ti mamala osa noaia.
Ba limiou te purese mumen batemi piou namen teka.
Te rangata noua ta katuun,
‘Aha te purese sile mien limiou,’
ba limiou te hatei men,
‘A Tsunono e ngile namen.’”
Ba huol a katuun e lar mena sabier a mamanaka e marka has uu temar ranga uala e Iesu.
Tara pöata ti pureseien a rongki ba u katuun terera rongki e poeier i taren,
“Aha te purese sile milimiou a rongki?”
Ba nori e ranga palisir me poeier,
“A Tsunono e ngile namen.”
Ba nori e mi piou naria a rongki tere Iesu me haholase ria a man hasobö pan i taren tara rongki me hose ria e Iesu i tanen.
Pöata te osaia e Iesu tara rongki ba rongki e tataala menen,
ba u katuun e haholaseier a man hasobö pan i taren tara kalana.
Ba pöata te tukuien tara maroro te la puta uu turu Pokus tara Ruein Olip te kaia i rehina i Jerusalem,
ba u katuun u parpara koru i tanen e tanian köma hapan uaier tere Sunahan me solosei merien a man mirakol ti tareien.
Ba nori e poeier:
“Kalaleiam a king te la menama a solo tara Tsunono!
A masalohana ega kaia i Kolö,
na solona e Sunahan ega pan koru!”
Ba palair u Parasi i gusur u katuun e poeier tere Iesu,
“Tson Hihatuts,
alö go hakakamoter u katunun tsitsilo i tamölö.”
Ba e Iesu e ranga palisina,
“Alia e hatei ragou limiou,
te kakamoto roua u katuun teka ba u marats te ku riou!”
E Iesu e tabe sil i Jerusalem
E Iesu e la hasukusuku uu i Jerusalem,
ba pöata te tareien a taun ba nonei e tabe sile nen.
Ba nonei e poeiena tara taun teka,
“Sanena limiou tu atei sileiam a ka te habutena a masalohana,
i romana noa has,
e Sunahan sane hala raneilimiou a masalohana.
Kaba a ka teka e mous ba tala ranou limiou ba limiou tema antunan tare mien.
A pöata e la nama,
ba u katuun te pakö rariou limiou temi ololo hahis rariou limiou ba nori temi hatukap rariou limiou romana tara mamana makum.
Ba nori te kato rure riou romana a han i tamilimiou bate kato hohomi has rariou limiou na galapien has i tamilimiou te ka roua iahana taun.
Na e möa nou ta marats tara ololo tego kaia romana i ieluna tai.
Taraha?
Alimiou uma tara marei mi a pöata te la silema e Sunahan egomi taguhu raiou limiou!”